રાજસ્થાનની ધરતી પારંપરિક લોકકલાઓના મામલે પણ ઘણી સમૃદ્ધ છે. ઉદયપુર ખાતેના ભારતીય લોકકલા કેન્દ્રમાં પ્રવાસીઓને આવી લોકકલાઓ જોવા મળી જાય. અહીં લોકનૃત્યો તથા કઠપૂતલી શોનું આયોજન પણ થાય છે. કલા કેન્દ્રમાં રાજસ્થાન ઉપરાંત કેટલીક વિદેશી લોકકલાઓનાં નમૂના પણ છે. માત્ર રાજસ્થાન જ નહિ, દેશના પશ્ચિમી ક્ષેત્રની લોકકલા, શિલ્પકલા અને ગ્રામજીવનની ઝાંખી જોવી હોય તો શિલ્પગ્રામથી બહેતર બીજું કંઈ ન હોઈ શકે. શિલ્પગ્રામ પશ્ચિમ ભારતનાં રાજ્યોની સંસ્કૃતિ અને ગ્રામ્ય જીવનને દર્શાવતા એક પ્રદર્શન સમાન છે. અહીં શિલ્પકારોને તેમની કળામાં મગ્ન થયેલા જોઈ શકાય છે અને સીધી તેમણે જ બનાવેલી કૃતિઓ ખરીદી શકાય છે. અહીંનો ગ્રામીણ પરિવેશ એક અલાયદો માહોલ રચે છે. વેસ્ટર્ન ઝોન કલ્ચરલ સેન્ટર દ્વારા અહીં વિભિન્ન ઉત્સવોનું પણ આયોજન કરાય છે. ડિસેમ્બરમાં યોજાતો શિલ્પગ્રામ ઉત્સવ તેમાં મુખ્ય છે.